Marlene Harpsøe (DF), 2010-01-26:
Jeg kan ikke lade være med lige at starte med at kommentere det, som Socialdemokraternes ordfører siger, nemlig at regeringen slet ikke tager den her indsats alvorligt.
Jeg må sige, at vi har en anden opfattelse af det i Dansk Folkeparti.
Men lad mig starte med at slå fast, at det selvfølgelig er fuldstændig uacceptabelt, når mennesker udsættes for forbrydelser.
I visse tilfælde udsættes mennesker også for forbrydelser, fordi de f.eks. er homoseksuelle, eller fordi de stammer fra et bestemt land, som forbryderne ikke lige finder passende.
Og Dansk Folkeparti ønsker, at man skal slå hårdt ned på den slags forbrydelser, for det er under ingen omstændigheder i orden, at mennesker overfaldes på grund af deres tro, deres seksuelle orientering eller deres politiske holdninger.
Forslagsstillerne har her fremsat et forslag, som i Dansk Folkepartis øjne selvfølgelig er sympatisk, men når Dansk Folkeparti alligevel ikke kan støtte beslutningsforslaget, hænger det således sammen: Der foreslås bl.a. en ordentlig registrering af hadforbrydelser.
Den intention er vi fuldstændig enige i i Dansk Folkeparti, og den registrering er faktisk på vej på foranledning af Dansk Folkeparti.
Vi stillede et § 20-spørgsmål om det til justitsministeren allerede sidste år, og justitsministeren var heldigvis så åben, at han imødekom det her ønske fra Dansk Folkeparti.
Derfor bliver det med det nye it-system, der er på vej hos politiet, rent faktisk muligt at registrere hadforbrydelserne.
Hver gang man skal registrere en forbrydelse i it-systemet, kommer der sådan et vindue op, hvor den, der sidder og registrerer det her, skal sætte kryds ud for, om der har været tale om en hadforbrydelse eller ej.
Der må jeg sige, at det virkelig er et vink med en vognstang om, at det her altså bliver taget seriøst.
Med en ordentlig registrering kan vi jo også analysere os frem til, hvordan vi målrettet kan iværksætte en indsats mod hadforbrydelser.
For det er også det, der ligger os på sinde i Dansk Folkeparti.
Selvfølgelig skal vi have en ordentlig registrering af det her fænomen, så vi kan finde ud af, hvor stort omfanget er, om det er nogle bestemte typer, der begår de her hadforbrydelser, og hvor vi kan sætte ind med en indsats.
Vi skal i hvert fald sørge for at forebygge det her.
Men jeg kan sige til Socialistisk Folkeparti: Bedre sent end aldrig.
Det er da fint, at de fremsætter det her forslag om bl.a. registrering, men jeg må bare sige, at det allerede er på vej.
Så mener Socialistisk Folkeparti også, at der under straffelovens § 81, nr. 6, om, at det skal være en skærpende omstændighed, hvis man udsættes for en straffelovsovertrædelse på grund af ens seksuelle orientering og lignende, også skal indføres handicap.
Lad mig bare starte med at slå fast, at da jeg læste beslutningsforslaget, tænkte jeg: Hold da op, hvis man overfalder en person, der sidder i en rullestol, og som er multihandicappet, og man gør det, fordi vedkommende er handicappet, så må man virkelig være afstumpet.
Jeg tænkte, at det simpelt hen måtte være omfattet af straffeloven allerede, at det bare ikke kunne være rigtigt, at det ikke var omfattet af straffeloven.
Så jeg slog op i straffeloven og ganske rigtigt: I § 81 er handicap også nævnt.
Jeg må indrømme, at det blev jeg faktisk glad for; jeg blev glad for at se, at regeringen alligevel ikke var helt bagefter i forhold til, hvordan et ordentligt retssystem bør fungere på det her område.
Men i Dansk Folkeparti kan vi ikke støtte det her forslag.
Det er selvfølgelig sympatisk, det er der ikke nogen tvivl om, men vi vil gerne behandle sager i Folketingssalen, som ikke bare er slag i luften, som ikke bare drejer sig om ting, der allerede er gennemført på en eller anden måde.
Selvfølgelig er der også enkelte punkter, som man ikke har med i dag, bl.a. en taskforce under rigspolitiet, der skal arbejde med det her, men vi må sige, at vi overordnet ikke kan støtte det her beslutningsforslag.
Det er sympatisk, men det er bare stort set allerede gennemført.